

**H O T Ă R Â R E**

**pentru aprobarea modificării tarifelor de salubrizare**

**prevăzute în Contractul de delegare prin concesionare a gestiunii**

**serviciului public de operare a Centrului de Management Integrat al**

**Deşeurilor Cluj-Napoca nr. 7735/69 din 28.02.2022**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 55 din 20.03.2023 pentru aprobarea modificării tarifelor de salubrizare prevăzute în Contractul de delegare prin concesionare a gestiunii serviciului public de operare a C.M.I.D. Cluj-Napoca nr. 7735/69 din 28.02.2022,propus de Președintele Consiliului Județean Cluj – Alin Tișe, care este însoţit de Referatul de aprobare cu nr. 6209 din 15.03.2023; Raportul de specialitate întocmit de compartimentului de resort din cadrul aparatului de specialitate al Consiliului Judeţean Cluj cu nr. 11055/15.03.2023 şi de Avizul cu nr. 6209 din 23.03.2023 adoptat de Comisia de specialitate nr. 2, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Ţinând cont de adresa Supercom S.A. nr. 1934/09.12.2022, înregistrată la Consiliul Județean Cluj sub nr. 49803/12.12.2022, prin care se solicită modificarea tarifelor prevăzute în Contractul de delegare prin concesionare a gestiunii serviciului public de operare a CMID Cluj-Napoca nr. 7735/69 din 28.02.2022, așa cum a fost completată, clarificată și modificată prin adresele Supercom S.A. nr. 142/20.01.2023 (înregistrată la Consiliul Județean Cluj sub nr. 2968/25.01.2023) și nr. 581/14.02.2023 (înregistrată la Consiliul Județean Cluj sub nr. 6209/14.02.2023);

Luând în considerare dispozițiile:

* art. 2, ale art. 58 alin. (1) și (3), ale art. 59 și ale art. 61 - 62 din Legea privind normele de tehnică legislativă pentru elaborarea actelor normative nr. 24/2000, republicată, cu modificările şi completările ulterioare;
* art. 123 – 140, ale art. 142 - 153, art. 215 - 216 și ale art. 218 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020, republicată;

În conformitate cu prevederile:

* art. 173 alin. (1) lit. d) și alin. (5) lit. i) și m) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* art. 8 alin. (1) și alin. (3) lit. k) din Legea serviciilor comunitare de utilități publice nr. 51/2006, republicată, cu modificările și completările ulterioare;
* art. 6 alin. (1) lit. l) și k), ale art. 28^7 alin. (6), ale art. 28^6, ale art. 28^8, ale art. 28^10 și ale art. 28^16 din Legea serviciului de salubrizare a localităților nr. 101/2006 republicată, cu modificările și completările ulterioare;
* Legii privind concesiunile de lucrări și concesiunile de servicii nr. 100/2016, cu modificările și completările ulterioare;
* Ordonanţei de urgenţă a Guvernului nr. 92/2021 privind regimul deşeurilor, aprobată cu modificări și completări prin Legea nr. 17/2023;
* Ordonanței de urgență a Guvernului nr. 133/2022 pentru modificarea și completarea Ordonanței de urgență a Guvernului nr. 92/2021 privind regimul deșeurilor, precum și a Legii serviciului de salubrizare a localităților nr. 101/2006;
* Normelor metodologice de aplicare a prevederilor referitoare la atribuirea contractelor de concesiune de lucrări și concesiune de servicii din Legea nr. 100/2016 privind concesiunile de lucrări și concesiunile de servicii, aprobate prin Hotărârea Guvernului nr. 867/2016, cu modificările și completările ulterioare;
* Ordinului Președintelui Autorității Naționale de Reglementare pentru Serviciile Comunitare de Utilități Publice nr. 640/2022 privind aprobarea Normelor metodologice de stabilire, ajustare sau modificare a tarifelor pentru activităţile de salubrizare, precum şi de calculare a tarifelor/taxelor distincte pentru gestionarea deşeurilor şi a taxelor de salubrizare;
* art. 17 alin. (1) din Documentul de poziție aprobat prin Hotărârea Consiliului Județean Cluj nr. 189/2010 privind aprobarea unor măsuri de organizare și funcționare a Asociației de Dezvoltare Intercomunitară Eco-Metropolitan Cluj, cu modificările și completările ulterioare;
* Hotărârii Consiliului Județean Cluj nr. 60/2020 privind aprobarea Studiului de oportunitate privind fundamentarea deciziei de delegare a gestiunii serviciului de operare a Centrului de Management Integrat al Deșeurilor Cluj în cadrul Proiectului ”Fazarea Proiectului Sistem de Management Integrat al Deşeurilor în Judeţul Cluj”;
* Hotărârii Consiliului Județean Cluj nr. 61/2020 aprobarea Documentației de atribuire privind delegarea gestiunii, prin concesiune, a serviciului de operare a Centrului de Management Integrat al Deșeurilor Cluj în cadrul Proiectului „Fazarea Proiectului Sistem de Management Integrat al Deșeurilor în Județul Cluj”,

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1. (1)** Se aprobă în parte cererea nr. 1934 din 09.12.2022, înregistrată la Consiliul Județean Cluj sub nr. 49803/12.12.2022, așa cum a fost modificată și completată ulterior, formulată de Supercom S.A. prin care a fost solicitată modificarea tarifelor aferente Contractului de delegare prin concesionare a gestiunii serviciului public de operare a C.M.I.D. Cluj-Napoca nr. 7735/69 din 28.02.2022, în sensul stabilirii următoarelor tarife:

1. Tarif de depozitare: 172,79 lei/ tonă, fără T.V.A., stabilit conform Fișei de fundamentare pentru modificarea tarifului de depozitare care constituie **anexa nr. 1** care face parte integrantă din prezenta hotărâre;
2. Tarif de sortare deșeuri de hârtie, carton, metal, plastic și sticlă colectate separat: 310,95 lei/ tonă, fără T.V.A., stabilit conform Fișei de fundamentare pentru modificarea tarifului de sortare deșeuri de hârtie, carton, metal, plastic și sticlă colectate separate, care constituie **anexa nr. 2** care face parte integrantă din prezenta hotărâre;
3. Tarif de facturare pentru activitatea de sortare deșeuri de hârtie, carton, metal, plastic și sticlă colectate separat: 0,01 lei/tonă, fără T.V.A.;
4. Tarif de tratare mecano-biologică a deșeurilor reziduale: 133,45 lei/tonă, fără T.V.A., stabilit confom Fișei de fundamentare pentru modificarea tarifului de tratare mecano-biologică a deșeurilor reziduale, care constituie **anexa nr. 3** care face parte integrantă din prezenta hotărâre;
5. Tarif de facturare pentru activitatea de tratare mecano-biologică a deșeurilor reziduale: 50,95 lei/tonă, fără T.V.A.

**(2)** Tariful menționat la alin. (1) lit. a) este aplicabil de la data intrării în vigoare a prezentei hotărâri, respectiv de la data comunicării.

**(3)** Tarifele menționate la alin. (1) lit. b) - e) vor fi aplicabile de la data începerii efective de către delegat, a activităților de sortare deșeuri de hârtie, carton, metal, plastic și sticlă colectate separat și tratare mecano-biologică a deșeurilor reziduale.

**Art. 2.** În scopulrespectării echilibrului financiar al contractului de delegare, pentru orice solicitare de modificare ulterioară a tarifelor menționate la art. 1, în măsura în care va fi necesar, pot fi contractate servicii de audit extern al evidențelor și registrelor contabile și a altor documente relevante ale delegatului.

**Art. 3.** Hotărârea Consiliului Județean Cluj nr. 146/2022 privind aprobarea tarifelor serviciului public de operare a Centrului de Management Integrat al Deșeurilor Cluj-Napoca se modifică după cum urmează:

1. Articolul 1 se modifică are următorul cuprins:

**„Art. 1. (1)** Se aprobă tarifele serviciului public de operare a Centrului de Management Integrat al Deșeurilor Cluj-Napoca cuprinse în Contractul de delegare prin concesionare a gestiunii serviciului public de operare a C.M.I.D. Cluj-Napoca nr. 7735/69 din 28.02.2022 încheiat între UAT Județul Cluj și societatea SUPERCOM S.A. după cum urmează:

1. Tarif de depozitare: 172,79 lei/ tonă, fără T.V.A.;
2. Tarif de sortare deșeuri de hârtie, carton, metal, plastic și sticlă colectate separat: 310,95 lei/ tonă, fără T.V.A.;
3. Tarif de facturare pentru activitatea de sortare deșeuri de hârtie, carton, metal, plastic și sticlă colectate separat: 0,01 lei/tonă, fără T.V.A.;
4. Tarif de tratare mecano-biologică a deșeurilor reziduale: 133,45 lei/tonă, fără T.V.A.;
5. Tarif de facturare pentru activitatea de tratare mecano-biologică a deșeurilor reziduale: 50,95 lei/tonă, fără T.V.A.”.

**(2)** Tariful menționat la alin. (1) lit. a) este aplicabil de la data intrării în vigoare a prezentei hotărâri, respectiv de la data comunicării.

**(3)** Tarifele menționate la alin. 1 lit. b) - e) vor fi aplicabile de la data începerii efective de către delegat, a activitățiilor de sortare deșeuri de hârtie, carton, metal, plastic și sticlă colectate separat și tratare mecano-biologică a deșeurilor reziduale."

**Art. 4.** Se mandatează Președintele Consiliului Județean Cluj să încheie act adițional la Contractul de delegare prin concesionare a gestiunii serviciului public de operare a Centrului de Management Integrat al Deșeurilor Cluj-Napoca nr. 7735/69 din 28.02.2022, necesar pentru implementarea modificărilor aprobate prin prezenta hotărâre.

**Art. 5.** Cu punerea în aplicare a prevederilor prezentei hotărâri se încredințează Președintele Consiliului Județean Cluj, prin Direcția Dezvoltare și Investiții.

**Art. 6.** Prezenta hotărâre se comunică Direcției Dezvoltare și Investiții; societății SUPERCOM S.A. și Asociației de Dezvoltare Intercomunitară ECO-METROPOLITAN, precum și Prefectului Județului Cluj și se aduce la cunoștință publică prin afișare la sediul Consiliului Județean Cluj și prin postare pe pagina de internet ”[www.cjcluj.ro](http://www.cjcluj.ro)”.

 **Contrasemnează:**

 **PREŞEDINTE,**  **SECRETAR GENERAL AL JUDEŢULUI,**

 **Alin Tișe Simona Gaci**

**Nr. 58 din 30 martie 2023**

*Prezenta hotărâre a fost adoptată cu 23 voturi “pentru” și 9 ”abțineri”, iar cinci membri ai Consiliului județean nu au votat, fiind astfel respectate prevederile legale privind majoritatea de voturi necesară.*